Ενδοσκοπική ανάπλαση του πρόσθιου χιαστού με ελεύθερο επιγονατιδικό αυτομόσχευμα
Authors: Γαβράς Μιχαήλ 
Published: January 2014

Αντικείμενο της παρούσης μελέτης είναι: α) η παρουσίαση της αρθροσκοπικής μεθόδου αντικατάστασης του ΠΧ με ελεύθερο επιγονατιδικό αυτομόσχευμα, σε ασθενείς με χρονιά ανεπάρκεια του ΠΧ, β) η σύγκριση της μεθόδου με την mini-arthrotomy τεχνική και γ) η ιστολογική καταγραφή της πορείας του εμφυτευθέντος μοσχεύματος στην διάρκεια του χρόνου. Πενήντα έξι (56) γόνατα με ρήξη του ΠΧ, χειρουργήθηκαν από 1.10.89 μέχρι 1.10.93, με την ενδοσκοπική μέθοδο ανάπλασης του ΠΧ, με ελεύθερο επιγονατιδικό αυτομόσχευμα. Οι 45 άνδρες και 11 γυναίκες (18-35 ετών), είχαν υποστεί ρήξη του ΠΧ, σε αθλητικές δραστηριότητες. Η αντικειμενική εκτίμηση έγινε με το πρόσθιο συρταροειδές σημείο σε 90° (46 γόνατα +++, 10 γόνατα ++), το Lachman test (45 γόνατα +++, 11 γόνατα ++) και το Pivot Shift (38 γόνατα +++, 15 γόνατα++, 3 γόνατα +). Η ενδοσκοπική μέθοδος, περιλαμβάνει την αρθροσκοπική αποκατάσταση των συνοδών βλαβών του γόνατος, την πλαστική (διεύρυνση) της μεσοκονδύλιας εντομής, την ισομετρική τοποθέτηση του ελευθέρου επιγονατιδικού αυτομοσχεύματος και την στερέωση με βίδα ολικού σπειράματος στη μηριαία οπή και αγγράφα στην κνημιαία, χωρίς αρθροτομή. Η μετεγχειρητική αγωγή, περιλαμβάνει, την άμεση κινητοποίηση και άσκηση του γόνατος, εντός του πρώτου 48ωρου με την προστασία του κηδεμόνα DONJOY και την ελεύθερη φόρτιση και βάδιση την 5η ημέρα. Ελαφρό τρέξιμο, επιτρέπεται τον 4ο μήνα και οι αθλητικές δραστηριότητες, μετά τον 5ο-6ο μήνα. Για την λειτουργική αξιολόγηση, χρησιμοποιήθηκε η κλίμακα των Tegner και Lysholm και είχαμε άριστα και καλά αποτελέσματα σε όλους τους ασθενείς, εκτός από τρία (3) γόνατα, που ήταν ασταθή λόγω μη ισομετρικής τοποθέτησης του μοσχεύματος. Στην αντικειμενική μετεγχειρητική αξιολόγηση, το πρόσθιο συρταροειδές σημείο ήταν αρνητικό(-) στα 38 γόνατα (68%), ήπιο(+) σε 13 (23%), μέτριο(++) σε 2(4%) και σοβαρό (+++) σε 3(5%), το Lachman test αρνητικό(-) στα 39 γόνατα(70%), ήπιο(+) σε 12 (21%), μέτριο(++)σε 2(4%) και σοβαρό (+++) σε 3(5%), και το Pivot Shift αρνητικό(-) στα 41 γόνατα(73%), ήπιο(+) σε 10 (18%), μέτριο(++) σε 2(4%) και σοβαρό (+++) σε 3(5%). Άλλες σημαντικές μετεγχειρητικές επιπλοκές, δεν υπήρξαν. Τρία (3) γόνατα, παρουσίασαν αστάθεια (χαλάρωση) και από αυτά το ένα (1) οδηγήθηκε σε επανεγχείρηση, ενάμισυ (1,5) χρόνο μετά την αρχική και τοποθετήθηκε επιγονατιδικό μόσχευμα από το άλλο γόνατο. Η σύγκριση του μετεγχειρητικού πόνου το 1ο 24ωρο, της κινητικότητας του γόνατος την 4η βδ και τον 3ο μήνα, του χρόνου επανένταξης στις αθλητικές δραστηριότητες και της συνδεσμικής σταθερότητας του γόνατος, μεταξύ της αρθροσκοπικής και της ανοικτής (mini-arthrotomy) μεθόδου, έδειξε την υπεροχή της αρθροσκοπικής μεθόδου στα άμεσα αποτελέσματα και την εξομοίωση τους στα απώτερα αποτελέσματα. Στο ερευνητικό μέρος της εργασίας μας, σε δεκατρία (13) γόνατα, που είχαν υποστεί αντικατάσταση του ΠΧ με επιγονατιδικό μόσχευμα, έγινε αρθροσκόπηση για άλλο λόγο και λήφθηκαν ιστολογικά παρασκευάσματα από τον ΠΧ. Ο μέσος χρόνος από την εγχείρηση ήταν 20,5 μήνες (5μήνες - 5χρόνια). Τα ιστοτεμάχια που ελήφθησαν, εστάλησαν για ιστολογική εξέταση ελέγχου του βαθμού ωρίμανσης και της επαναγγείωσης του μοσχεύματος. Για την μελέτη αυτή χρησιμοποιήθηκαν δύο τεχνικές ιστολογικής απεικόνισης η απλή ιστολογική εξέταση των παρασκευασμάτων, με χρώση Αιματοξυλίνης - Ιωσίνης (Hematoxylin-Eosin) και η ανοσοιστοχημική μέθοδος ανίχνευσης των μονοκλωνικών αντισωμάτων, με το σύστημα της έμμεσης υπεροξειδάσης και χρήση του παράγοντα VIII, για την ταυτοποίηση των ενδοθηλιακών κυττάρων των αγγείων, η ανίχνευση του οποίου (Factor VIII), δεν έχει χρησιμοποιηθεί μέχρι σήμερα, εξ όσων προκύπτει από την έρευνα στην διεθνή βιβλιογραφία. Και με τις δύο τεχνικές, καταγράφηκε σε όλα τα μοσχεύματα, η διαδικασία επαναγγείωσης, νέκρωσης, αναγέννησης και ανακατασκευής και σε διαφορετικές φάσεις ωρίμανσης, ανάλογα με τον χρόνο, που είχε παρέλθει από την εγχείρηση. Το τελικό αποτέλεσμα, είναι μια συνδεσμική δομή, με υμενική κάλυψη, με ιστολογική εικόνα ώριμου συνδέσμου και με κλινικά χαρακτηριστικά ενός φυσιολογικού ΠΧ.